ધોરણ-૧ર સામાન્ય પ્રવાહ અને સાયન્સ ચોથા સેમેસ્ટરની પરીક્ષામાં આ વર્ષે ગત વર્ષની સરખામણીએ એક હજાર વિદ્યાર્થીઓ વધુ નોંધાયા છે. ધોરણ-૧૦ અને ૧રની બોર્ડની પરીક્ષામાં કુલ ર૩ હજાર વધુ વિદ્યાર્થી નોંધાયા છે. ૧પ માર્ચ, ર૦૧૭ના રોજ લેવાયેલી પરીક્ષાની ઉત્તરવહીનું મૂલ્યાંકન કરવા સહિતની તમામ કામગીરી પૂર્ણ થઇ ચૂકી છે. માર્કશીટ સાથે ધો.૧રના વિજ્ઞાન પ્રવાહના વિદ્યાર્થીઓનું પરિણામ તૈયાર છે, પરંતુ આ વર્ષે પણ પરિણામ ગુજકેટના પરિણામની સાથે જ જાહેર કરવાના લેવાયેલા શિક્ષણ વિભાગના નિર્ણયના કારણે ૧ર થી ૧પ દિવસ મોડું કરાયું છે. એક તબક્કે વિભાગ દ્વારા પરિણામ જાહેર કરવાની જાહેરાત થઇ ચૂક્યા બાદ પાછી ખેંચી લેવાઇ હતી. ધો.૧રના પરિણામની અસર ગુજકેટની પરીક્ષા દરમ્યાન વિદ્યાર્થીના માનસ પર અવળી ન પડે તે કારણસર પરિણામ જાહેર કરવાનું મુલતવી રખાયું હોવાનો ખુલાસો કરવો પડ્યો હતો.